Diari Oficial de la Generalitat Valenciana


Sumari del DOGV 6815, del 10-07-2012 (2012/6915)

DECRET 112/2012, de 6 de juliol, del Consell, sobre ajudes i mesures per a pal·liar els danys produïts pels incendis iniciats en els termes municipals de Cortes de Pallás i Andilla els dies 28 i 29 de juny de 2012.
----------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/07/06/112/dof/vci/html**

### Dades del document

Número de DOGV
:   6815

Data del DOGV
:   10-07-2012

Secció del DOGV
:   I. DISPOSICIONS GENERALS

Número del document
:   2012/6915


Data del document
:   06-07-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Anàlisi jurídica

 Descriptors 

:   * Andilla
    * Cortes de Pallás
    * legislació
    * ajuda a l'agricultura
    * explotació agrària
    * ajuda a les empreses
    * desastre causat per l'home
    * suport econòmic
    * incendi

DECRET 112/2012, de 6 de juliol, del Consell, sobre ajudes i mesures per a pal·liar els danys produïts pels incendis iniciats en els termes municipals de Cortes de Pallás i Andilla els dies 28 i 29 de juny de 2012. [2012/6915]  
  
PREÀMBUL  
  
Els incendis iniciats els dies 28 i 29 de juny de 2012 en els termes municipals de Cortes de Pallás i Andilla, respectivament, han ocasionat danys en béns de propietat privada, així com a nombroses xicotetes i mitjanes empreses, i han perjudicat de manera especial les explotacions agrícoles, ramaderes i apícoles i els establiments turístics d'interior radicats en eixe àmbit geogràfic.   
Des de l'any 1994 no s'han produït incendis en la Comunitat Valenciana de les característiques dels actuals. En estos, l'important nombre de persones afectades, l'extensió de la superfície cremada i l'alt valor ecològic i mediambiental de la zona devastada, així com els danys produïts a les activitats econòmiques, aconsellen l'adopció immediata pel Consell de mesures de caràcter extraordinari com les contingudes en el present decret.  
Davant de la situació generada, la Generalitat ha iniciat immediatament les actuacions encaminades a pal·liar els danys generats. El principi constitucional de solidaritat exigix protegir i dotar d'ajudes a tots els afectats les propietats o efectes dels quals s'han vist danyats pel foc. Estes mesures pal·liatives i reparadores pretenen contribuir al restabliment de la normalitat en les zones afectades.  
En el present decret s'arbitren, perquè, amb caràcter d'urgència, ajudes a les persones físiques i jurídiques per danys materials, autònoms, xicotetes i mitjanes empreses, explotacions agrícoles, ramaderes i apícoles, comunitats de regants i altres entitats de reg.   
Junt amb les ajudes, este decret preveu la creació d'una Comissió de Seguiment per a la coordinació i el seguiment de la post emergència; un òrgan a què competix promoure, impulsar i coordinar l'actuació dels diferents departaments de la Generalitat en relació amb les ajudes i la subscripció de convenis amb altres administracions públiques per a la concessió d'estes. Així mateix li correspon elaborar un pla de recuperació de les zones afectades l'objectiu del qual és sistematitzar, programar i coordinar el conjunt d'actuacions, complementàries a les regulades en l'articulat, destinades a garantir la volta a la normalitat dels municipis afectats després dels incendis ocorreguts.  
  
Per tot això, a proposta conjunta de la consellera d'Infraestructures, Territori i Medi Ambient, de la consellera d'Agricultura, Pesca, Alimentació i Aigua, de la consellera de Turisme, Cultura i Esport, i del conseller de Governació, en virtut del que disposa l'article 18.f de la Llei del Consell, i amb la deliberació prèvia del Consell en la seua reunió del dia 6 de juliol de 2012,  
  
  
DECRETE  
  
TÍTOL PRELIMINAR  
  
Article 1. Objecte i àmbit d'aplicació  
El present decret té com a objecte establir els criteris generals per a la concessió de les ajudes i mesures per a reparar els danys ocasionats per la situació de naturalesa catastròfica derivada dels incendis iniciats en els termes municipals de Cortes de Pallás i Andilla els dies 28 i 29 de juny de 2012, respectivament, i que han afectat els termes municipals que s'indiquen en l'annex al present decret.   
  
Article 2. Naturalesa de les mesures i ajudes  
Les ajudes previstes en el present decret tindran caràcter complementari i seran compatibles en concurrència amb altres subvencions, indemnitzacions, ajudes, ingressos o recursos, procedents de sistemes públics o privats, nacionals o internacionals, o d'altres administracions públiques, fins al límit del valor del dany produït.  
  
  
Article 3. Règim jurídic  
1. El procediment de concessió de les ajudes que no tinguen la consideració de subvencions es regirà pel que establix el present decret i les disposicions que el despleguen, pel Decret Legislatiu de 26 de juny de 1991, del Consell, pel qual s'aprova el Text Refós de la Llei d'Hisenda Pública de la Generalitat, així com per la altres normativa que s'aplique.  
2. A les ajudes que tinguen naturalesa de subvenció se'ls aplicarà el que disposa l'apartat anterior, sense perjuí del que establixen els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el reglament de desplegament de l'esmentada llei.   
Les subvencions s'atorgaran en règim de concessió directa, en pro de l'interés públic i social, derivat de les singulars circumstàncies que concorren en una situació d'emergència, i a l'empara del que disposa l'article 22.2.c de la Llei 38/2003, de 17 de novembre, General de Subvencions.   
3. Atesa la naturalesa i les circumstàncies de caràcter humanitari, social i econòmic que motiven el present decret, el lliurament de les quantitats destinades a finançar les ajudes s'anticiparà fins al 100%, de conformitat amb el que establix l'article 47bis del Text Refós de la Llei d'Hisenda Pública de la Generalitat i en les lleis anuals de pressupostos.  
  
  
Article 4. Beneficiaris   
1. Podran ser beneficiaris de les ajudes establides en este decret els expressats com a tals en la disposició prevista a este efecte en cada una de les ajudes.  
2. En atenció a l'especial naturalesa de les ajudes previstes en este decret, s'eximirà els seus beneficiaris del compliment dels requisits regulats en l'article 13.2 de la Llei 38/2003, de 17 de novembre, General de Subvencions.   
3. Els instruments de concessió de les ajudes que s'atorguen basant-se en este decret no necessitaran la seua notificació a la Comissió Europea, d'acord amb els articles 1.4 i 3.4 del Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, per tractar-se d'ajudes destinades a reparar els perjuís causats per desastres naturals o per altres esdeveniments de caràcter excepcional, expressament declarades compatibles en l'article 107.2.b del Tractat de Funcionament de la Unió Europea. D'acord amb el que preveu l'article 7.4 de l'esmentat decret, els dits instruments hauran d'indicar expressament este aspecte.  
  
  
Article 5. Col·laboració amb altres administracions públiques  
1. La Generalitat podrà celebrar amb altres administracions públiques els convenis de col·laboració que resulten adequats per a l'execució de les ajudes regulades en este decret i de qualssevol altres que puguen convocar-se amb motiu dels incendis a què es referix este.   
2. Les corporacions locals actuaran com a entitats col·laboradores d'acord amb el que establix l'article 12 de la Llei 38/2003, de 17 de novembre, General de Subvencions, a tots els efectes relacionats amb les ajudes previstes en els capítols I i II, del títol I, d'este decret, i se subscriuran a este efecte els oportuns convenis en què es determinaran les condicions en què s'executaran les ajudes.  
  
  
  
TÍTOL I  
Ajudes  
  
CAPÍTOL I  
Ajudes a les persones físiques i jurídiques  
  
Article 6. Tipus d'ajudes  
1. Es concediran ajudes a les persones físiques i jurídiques les vivendes, equipament personal i domèstic bàsic i vehicles dels quals s'hagen vist danyats pels incendis a què es referix el present decret.  
2. Als efectes de les ajudes definides en este capítol, s'entén per vivenda habitual la que constituïx el domicili efectiu, continuat i permanent de la unitat familiar o de convivència.  
  
Article 7. Beneficiaris  
1. Podran ser beneficiaris de les ajudes econòmiques definides en l'apartat 1 de l'article anterior, els propietaris dels béns afectats pels danys, que acrediten la titularitat sobre estos.  
2. En el cas de les vivendes, haurà d'acreditar-se la legalitat de la seua situació.  
  
Article 8. Quantia de les ajudes  
Els beneficiaris de les ajudes definides en este capítol percebran fins al 100% del valor dels danys produïts pels incendis a què es referix el present decret. En cap cas es podran superar les quanties següents:  
  
1. Per destrucció total de la vivenda, 13.600 euros si és vivenda habitual i 10.900 euros si és vivenda no habitual.   
2. Per danys que afecten l'estructura de la vivenda, 11.500 euros si és vivenda habitual i 10.000 euros si és vivenda no habitual.   
3. Per danys que no afecten l'estructura de la vivenda, 4.700 euros si és vivenda habitual i 3.700 euros si és vivenda no habitual.  
4. Per danys en l'equipament personal i domèstic bàsic de la vivenda, 3.500 euros si és vivenda habitual i 2.000 euros si és vivenda no habitual.   
5. Per danys en vehicles, 4.000 euros.  
  
Article 9. Altres actuacions  
1. La Generalitat, a través de la conselleria competent, i en col·laboració amb les corporacions locals, negociarà amb empreses la possibilitat d'oferir als damnificats béns de primera necessitat en unes condicions millorades.   
La Comissió de Seguiment regulada en el títol II del present decret comunicarà, si és el cas, als ajuntaments la relació d'empreses implicades.  
2. La Generalitat procurarà el reallotjament d'aquelles persones que, com a conseqüència dels incendis a què es referix el present decret, hagueren patit la destrucció total de la seua vivenda habitual, fóra necessària la seua demolició a causa del seu mal estat residual o la seua reparació exigira el desallotjament. Esta ajuda es concedirà, si és el cas, a sol·licitud del beneficiari sempre que acredite la impossibilitat de disposar d'una altra vivenda i s'estendrà, com a màxim, fins que siga possible la reconstrucció o reparació d'esta, la disposició d'una nova o s'esgote el període de temps per al qual s'establisca. Esta ajuda serà compatible amb les restants ajudes previstes en este decret.   
  
  
CAPÍTOL II  
Ajudes al sector econòmic  
  
Secció primera  
Ajudes a titulars de xicotetes i mitjanes empreses  
 i a autònoms  
  
Article 10. Ajudes a titulars de xicotetes i mitjanes empreses i a autònoms  
S'establixen ajudes per a reparar els danys que s'hagen produït pels incendis a què es referix el present decret, en les edificacions, infraestructures, instal·lacions i qualsevol tipus de béns afectes l'activitat empresarial.   
  
Article 11. Beneficiaris  
1. Podran ser beneficiaris d'estes ajudes les persones físiques que cotitzen com a autònoms i les persones físiques o jurídiques titulars de xicotetes i mitjanes empreses, ja siguen comercials, industrials, artesanes, de servicis o agràries, que es troben donades d'alta a efectes fiscals, en funcionament, que ocupen menys de 50 persones i el volum de negocis anual de les quals o el balanç general anual de les quals no supere els 10 milions d'euros.  
2. Per a ser beneficiaris d'estes ajudes hauran d'acreditar que l'edificació, infraestructura, instal·lació o bé danyat es trobe ubicat en els termes municipals assenyalats en l'annex del present decret.   
  
Article 12. Quantia de les ajudes  
Els beneficiaris de les ajudes definides en esta secció percebran fins al 100% del valor dels danys produïts pels incendis a què es referix el present decret, fins a un import màxim de 12.000 euros.   
  
Article 13. Ajuda singular a establiments de turisme interior  
Sense perjuí de l'ajuda que els puga correspondre als establiments de turisme interior d'acord amb els articles anteriors d'esta secció, també tindran dret a una ajuda singular per establiment de fins a 500 euros per plaça d'allotjament.  
  
  
Secció segona  
Ajudes a comunitats de regants i altres entitats de reg  
i a explotacions agrícoles, ramaderes i apícoles  
  
Article 14. Ajudes a comunitats de regants i altres entitats de reg i a explotacions agrícoles, ramaderes i apícoles   
S'establixen ajudes a les comunitats de regants i altres entitats de reg i a les explotacions agrícoles, ramaderes i apícoles per a reparar els danys que s'hagen produït pels incendis a què es referix el present decret, tendents a la recuperació de la capacitat productiva dels cultius que permeta la continuïtat de les explotacions en condicions de competitivitat.   
  
Article 15. Beneficiaris  
1. Podran ser beneficiaris d'estes ajudes les persones físiques o jurídiques, titulars de les explotacions agrícoles, ramaderes i apícoles afectades i les comunitats de regants i altres entitats de reg amb infraestructures de reg afectades la titularitat de les quals els corresponga.  
2. Per a ser beneficiaris d'estes ajudes els titulars de les explotacions hauran de reunir els requisits següents:   
a) Que l'explotació es troba ubicada en algun dels municipis afectats segons l'annex del present decret.  
b) Que els danys patits superen el 30% de la seua producció, d'acord amb els criteris establits per la Unió Europea  
  
Article 16. Objecte i quantia de les ajudes  
1. Serà objecte d'ajuda:  
a) El cost de les actuacions tendents a la recuperació de la capacitat productiva dels cultius, incloses la reposició d'arbres i ceps.  
  
b) La reposició d'instal·lacions de reg, així com d'altres equips que siguen necessaris per a l'activitat productiva.  
c) La adquisició d'aliment per al bestiar extensiu afectat la per pèrdua de pastures i altres fonts naturals d'alimentació.  
d) La adquisició de ruscos i reposició d'animals.  
2. L'ajuda consistirà en una subvenció estimada en funció de les pèrdues declarades, fins al 100% dels danys produïts pels incendis a què es referix el present decret, fins a un import màxim de 12.000 euros per titular.   
  
TÍTOL II  
Comissió de seguiment  
  
Article 17. Comissió de Seguiment  
Es crega la Comissió de Seguiment per a la coordinació i el seguiment de la post emergència com a òrgan col·legiat adscrit a la conselleria competent en matèria de protecció civil i emergències, a què competix promoure, impulsar i coordinar l'actuació dels diferents departaments de la Generalitat en relació amb les ajudes i per a la tornada a la normalitat després dels incendis a què es referix el present decret.  
  
  
Article 18. Composició  
1. La composició de la Comissió de Seguiment serà la següent:   
  
a) Presidència: el càrrec de president/a l'exercirà el titular de la conselleria competent en matèria de protecció civil i emergències.  
b) Vicepresidència: el càrrec de vicepresident/a l'exercirà el titular de la secretaria autonòmica competent en matèria de protecció civil i emergències.  
c) Vocals: seran vocals els titulars de les secretaries autonòmiques dels diferents departaments de la Generalitat, un representant designat per la Delegació del Govern, un representant designat per cada una de les diputacions provincials amb algun municipi inclòs en l'annex al present decret i el titular de la direcció general competent en matèria de protecció civil i emergències.  
2. Actuarà com a secretari el titular de la direcció general competent en matèria de protecció civil i emergències.  
  
Article 19. Funcions   
La Comissió de Seguiment té atribuïdes les funcions següents:  
  
1. Coordinar tots els departaments de la Generalitat en les actuacions relacionades amb les ajudes a què es referix el present decret.   
2. Elaborar un pla de recuperació de les zones afectades pels incendis.  
3. Proposar altres actuacions conduents a pal·liar els danys ocasionats pels incendis.  
4. Avaluar la gestió de les ajudes i el grau d'execució del pla de recuperació, i informar el Consell respecte d'això.   
5. Qualsevol altra funció que es crega oportuna en atenció a fi d'este decret, d'acord amb la naturalesa d'esta comissió.  
  
Article 20. Funcionament   
1. La Comissió ajustarà el seu funcionament al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. La direcció general competent en matèria de protecció civil i emergències prestarà el suport administratiu i el suport tècnic necessaris per al funcionament de la comissió.  
  
  
DISPOSICIONS ADDICIONALS  
  
Primera. Finançament  
Les ajudes previstes en el present decret es financen amb càrrec a l'aplicació 33.31.36.355.82.5., línia T7906, i l'import total puja a 9.000.000 d'euros.  
  
Segona. Mesures procedimentals  
1. Es declaren d'emergència els procediments administratius i mesures d'execució necessàries per a pal·liar els danys i les conseqüències derivades dels incendis a què es referix el present decret.  
2. Es declara la urgent ocupació dels béns afectats per les expropiacions derivades de la realització d'obres a què es referix l'apartat anterior, als efectes establits en l'article 52 de la Llei d'Expropiació Forçosa de 16 de desembre de 1954.  
  
Tercera. Execució per empreses públiques  
Les mesures previstes en este decret podran realitzar-se, donada la seua excepcionalitat i urgència, directament o per mitjà de comanda a les empreses públiques dependents de l'administració pública, i es regiran per allò que s'ha disposat per a les obres d'emergència en la legislació aplicable als contractes de les administracions públiques.  
  
  
DISPOSICIONS FINALS  
  
Primera. Pla de recuperació  
Abans de que finalitze el present exercici el Consell aprovarà el pla de recuperació a què es referix l'article 19 del present decret.   
  
Segona. Facultats de desplegament  
S'autoritza els titulars de les conselleries competents per raó de la matèria perquè dicten les disposicions que siguen necessàries per a l'execució del que establix este decret.  
  
Tercera. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 6 de juliol de 2012  
  
El president de la Generalitat,  
ALBERTO FABRA PART  
  
La consellera d'Infraestructures, Territori i Medi Ambient,  
ISABEL BONIG TRIGUEROS  
  
La consellera d'Agricultura, Pesca, Alimentació i Aigua,  
MARITINA HERNÁNDEZ MIÑANA  
  
La consellera de Turisme, Cultura i Esport,  
LOLA JOHNSON SASTRE  
  
El conseller de Governació,  
SERAFÍN CASTELLANO GÓMEZ  
  
  
ANNEX  
  
Relació de termes municipals afectats  
  
Província de València  
Alborache  
Alcublas  
Andilla  
Catadau  
Carlet  
Cortes de Pallás  
Dos Aguas  
Llíria  
Llombai  
Macastre  
Millares  
Montroy  
Real  
Tous  
Turís  
Yátova  
  
Província de Castelló  
Altura  
Bejís  
Jérica  
Sacañet  
Teresa  
Viver


Còpia Permalink ELI